LT Europos Sąjungos oficialusis leidinys C 110/32

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2018/C 110/08)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„CZOSNEK GALICYJSKI“

ES Nr. PGI-PL-02211 – 22.12.2016

SKVN ( ) SGN ( X )

1. Pavadinimas (-ai)

„Czosnek galicyjski“

2. Valstybė narė arba trečioji šalis

Lenkija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Czosnek galicyjski“ vadinamos šviežios valgomųjų česnakų (Allium sativum L.) galvutės, gautos auginant „Harnaś“ ir „Arkus“ rūšių česnakus.

Toliau išvardytos česnakams „Czosnek galicyjski“ būdingos savybės. Veikliųjų biologinių medžiagų kiekis ir morfologinės savybės:

— alijino kiekis – ne mažiau kaip 1,65 g 100g-1 dm;

— luobelėje yra antocianino dažančiojo komponento (rausvai violetinio arba violetinio), kuris dengia ne mažiau kaip 30 proc. skiltelių luobelės paviršiaus;

— apvalios galvutės skersmuo – ne mažesnis kaip 50 mm;

— kiekvieną česnako galvutę sudaro maždaug 6–9 skiltelės;

— česnakai atsparūs šalčiui.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

— sodinimas;

— laistymas, tręšimas, apsaugos priemonės;

— derliaus nuėmimas;

— džiovinimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Mažosios Lenkijos regionas (Slomnikų ir Radzemicės savivaldybės, taip pat toliau išvardytos Koniušos bendruomenės: Negarduvas, Negarduvas-Kolionia, Didžioji Piotrkovicė, Budzejovicė ir Muniačkovicė).

5. Ryšys su geografine vietove

Labiausiai „Czosnek galicyjski“ savitumą lemia jų savybės ir geras vardas.

Toliau išvardytos česnakams „Czosnek galicyjski“ būdingos savybės.

„Czosnek galicyjski“ aukštą kokybę ir jiems būdingas savybes lemia jų auginimo vietovėje vyraujančios dirvožemio ir klimato ypatybės, taip pat vietos augintojų praktinė patirtis. Visi šie veiksniai suteikia česnakams ypatingų fizinių, cheminių ir juslinių savybių, išskiriančių juos iš kitų produktų. „Czosnek galicyjski“ gausu alijino, jų luobelė rausvai violetinė ar violetinė, o galvutės didelės ir sudarytos iš nedaug skiltelių. Dėl šios priežasties pavienės skiltelės yra tokios pat didelės kaip ir kitų rūšių česnakų.

Geografinė vietovė, kurioje auginami „Czosnek galicyjski“, yra Galicijoje – Lenkijos regione, kuris 1774–1918 m. priklausė Austrijai-Vengrijai. Iš šio istorinio pavadinimo kilo ir pavadinimas „Czosnek galicyjski“.

Geografinės vietovės, kurioje auginami česnakai „Czosnek galicyjski“, dirvožemyje gausu organinių medžiagų (humuso). Šioje vietovėje paplitęs velėninis karbonatinis aukštos pH vertės dirvožemis, susidaręs yrant klintims, kuris yra paplitęs tik 1 proc. Lenkijos teritorijos ir lemia išskirtinį mikroklimatą, tinkamą česnakams auginti. Vietovei būdingas labai aukštos pH vertės dirvožemis – maždaug 6,7–7,9. 4 punkte nustatytoje vietovėje auginimo sezonas prasideda gerokai anksčiau nei kaimyninėse vietovėse.

„Czosnek galicyjski“ galvutes dengiančios luobelės spalva priklauso vien nuo dirvožemyje vykstančios reakcijos. Neutraliame dirvožemyje galvutėse esantis antocianinas lemia rausvai violetinę spalvą, o šarminiame dirvožemyje – violetinę.

Be to, 4 punkte nurodytoje geografinėje vietovėje auginimo sezonas prasideda itin anksti, todėl galima optimaliai panaudoti dirvožemyje po žiemos liūčių ir sniego susikaupusį vandenį. Šis vanduo itin svarbus pirmuoju augimo etapu ir ypač naudingas tokioms svogūninių augalų rūšims kaip česnakai. Dėl to „Czosnek galicyjski“ galvutės yra didelės.

„Czosnek galicyjski“ kokybei daug įtakos turi ir vietos augintojų praktinė patirtis, ir tai matoma kiekvienu auginimo etapu. Praktinės patirties turintys augintojai žino, kada tinkamiausias metas sodinti, kad dar iki šalnų sodinukai galėtų paūgėti. Atlikę pirminę selekciją, augintojai atrenka geriausią žaliavą (galvutes). Atrenkant sėklai tinkamas reikiamo dydžio galvutes ir padalijant jas skiltelėmis prieš pat sodinimą, užtikrinamas gausus ir kokybiškas derlius.

Jei dirvožemis per sausas, augintojai nusprendžia, ar reikėtų jį drėkinti, nes dirvožemio drėgmė vėlyvą pavasarį padeda išaugti didelėms česnakų galvutėms, turinčioms daug alijino – organinio junginio, kurio sudėtyje yra sieros. Alijinas suteikia česnakui intensyvų aromatą ir išskirtinį, aitrų skonį. Alijino kiekis šiuose česnakuose yra vidutiniškai 5 proc. didesnis nei tos pačios rūšies česnakuose, auginamuose kitose Lenkijos vietovėse.

Auginant „Czosnek galicyjski“, įskaitant žieminių česnakų rūšis, juos būtina skabyti. Nuo galvučių reikia nuskabyti susiraičiusius stiebus. Labai svarbu tinkamai pasirinkti laiką, kada tai atlikti, nes per anksti nuskabius stiebus jie atauga, o palikus juos nenuskabytus gerokai sumažėja derlius ir galvučių kokybė. Tradiciškai ši procedūra atliekama rankomis, todėl reikia įdėti daug darbo. Tai vienintelis būdas užtikrinti, kad kiekvienas česnako sodinukas būtų apdorotas taip, kaip reikia konkrečiu jo augimo etapu. Šių procedūrų tikslumas yra neatsiejamas nuo šios vietovės tradicijų, o jų poveikis produkto kokybei gana didelis.

Nurinkus „Czosnek galicyjski“ derlių ir česnakus išdžiovinus, jie kruopščiai nuvalomi rankomis – nulupama purvina luobelė ir pašalinami šaknų ir stiebų likučiai. Taip valant česnakus užtikrinama, kad jie išliks sveiki, išlaikys puikų skonį ir maistingas savybes. Česnakus džiovinant reikiamoje temperatūroje ir užtikrinant tinkamą oro cirkuliavimą, daromas poveikis pagrindinės „Czosnek galicyjski“ veikliosios medžiagos, t. y. alijino, stabilumui.

Dėl česnakams auginti tinkamo dirvožemio, klimato sąlygų ir vietos augintojų praktinės patirties 4 punkte nustatyta geografinė vietovė yra didžiausia šio augalo auginimo teritorija Lenkijoje.

„Czosnek galicyjski“ geras vardas

Apie „Czosnek galicyjski“ auginimą nustatytoje geografinėje vietovėje užsiminta dar XVII amžiuje. 1613 m. išleistame veikale „Zielnik herbarzem z języka łacińskiego zowią …“ („Herbariumas su lotyniškais pavadinimais…“) Szymonas Syreńskis, dar žinomas kaip Syreniusz, Krokuvos akademijos profesorius, botanikas, gydytojas ir mokslininkas, tyrinėjęs vaistines augalų savybes, aprašė 756 pietų Lenkijoje sutinkamas augalų rūšis. Šioje knygoje autorius daugiau kaip šimtą kartų mini česnaką kaip Krokuvos apylinkėse lengvai randamą ir medicinoje labai vertingą augalą („Czosnek galicyjski“ arba Galicijos česnakas).

„Czosnek galicyjski“ ir jų auginimo vietovės ryšį bei jų gerą vardą taip pat patvirtina legenda, kurioje pasakojama, kad žmonės atkeliaudavo į vietos muges ir turgus, kad nusipirktų gabalą druskos ir skiltelę česnako.

Labai tikėtina, kad apie česnakus buvo labai gerai atsiliepiama, nes baroko epochos Lenkijos metraštininkas Janas Chryzostomas Pasekas savo atsiminimuose juokaudamas rašė, kad būtent dėl česnakų, kurie buvo skanesni už vengriškuosius, 1657 m. Transilvanijos princas George’as Rákóczis užgrobė Lenkiją. Pasak J. Ch. Paseko, G. Rákóczio kariuomenė suvalgė visus pasivogtus česnakus.

Žymus baroko literatūros veikėjas Zbigniewas Morstinas, taip pat gyvenęs tuo metu, kai 1655 m. švedai apgulė Krokuvą (miestą Mažosios Lenkijos regione, kuriame yra česnako „Czosnek galicyjski“ auginimo vietovės), parašė eilėraštį, kuriame liaupsino česnako privalumus ir suteikė jam garbingiausią vietą tarp vaistinių augalų ir vaistų (kartu su svogūnais ir ridikais).

4 punkte nustatytoje geografinėje vietovėje „Czosnek galicyjski“ gerą vardą taip pat stiprina tai, kad Mažosios Lenkijos regione nuo 2007 m. kiekvienų metų liepos ir (arba) rugpjūčio mėn. rengiamas česnakų festivalis. Šis festivalis įrodo, kad česnakai yra labai vertinami vietos ūkininkų ir itin populiarūs. Česnakų festivalyje galima paragauti patiekalų ir produktų, kurių pagrindinė sudedamoji dalis – „Czosnek galicyjski“, taip pat rengiami gražiausio iš česnakų „Czosnek galicyjski“ pagaminto papuošimo ir sunkiausios česnakų pynės konkursai. Visuose šiuose renginiuose dalyvauja provincijos valdžios institucijų, ūkininkų ir augintojų asociacijų, taip pat Lenkijos Moterų instituto atstovai. Vietos restoranuose taip pat siūloma paragauti patiekalų, paruoštų naudojant „Czosnek galicyjski“.

„Czosnek galicyjski“ auginimo geografinėje vietovėje reikšmę pabrėžia vietos žiniasklaida, pasakodama apie auginimo tradicijas ir augintojų turimas žinias, taip pat priemonės, kurių imtasi siekiant, kad šis produktas būtų lengviau prieinamas ir kad būtų puoselėjamos „Czosnek galicyjski“ auginimo tradicijos šioje vietovėje. Per regioninę televiziją rodyta informacinė laida apie „Czosnek galicyjski“, o vietinėje spaudoje apie česnakus išspausdinta vietos bendruomenei aktualių straipsnių, ypač susijusių su naujų prekybos vietų įsigijimu, „Czosnek galicyjski“ augintojų asociacijos veikla ir pranešimais apie Mažosios Lenkijos regiono česnakų festivalį. Taip pat apie „Czosnek galicyjski“ buvo išleista informacinės ir reklaminės medžiagos, skrajučių. Išskirtinai „Czosnek galicyjski“ sukurtas specialus logotipas. Jis naudojamas reklaminėje medžiagoje ir vietose, kuriose prekiaujama česnakais „Czosnek galicyjski“, įskaitant restoranų, naudojančių šį produktą, valgiaraščius.

Kaip matyti iš pirmiau aprašyto didelio šios daržovės užauginamo ir tiekiamo kiekio, „Czosnek galicyjski“ yra labai svarbūs 4 punkte nustatytos geografinės vietovės gyventojams.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku.

(1) OL L 343, 2012 12 14, p. 1.